16.12.2024

**Δελτίο Τύπου**

**Μίλτος Χρυσομάλλης: Η Πολιτεία, αποδεχόμενη την παρέμβασή μας, αίρει μια ανισότητα εις βάρος των χαμηλοσυνταξιούχων**

Μια ακόμη ανισότητα εις βάρος των χαμηλοσυνταξιούχων αίρεται, με την εξαγγελία του Πρωθυπουργού Κυριάκου Μητσοτάκη για την επέκταση της απαλλαγής από τη φαρμακευτική δαπάνη σε όλους τους δυνητικούς δικαιούχους του πρώην ΕΚΑΣ.

Και είναι ιδιαίτερα σημαντικό ότι η άρση αυτής της ανισότητας έρχεται ως αποτέλεσμα της Ερώτησης που καταθέσαμε μαζί με τους συναδέλφους βουλευτές Χ. Αθανασίου (Λέσβου), Ι. Ανδριανό (Αργολίδας), Α. Δημοσχάκη (Έβρου), Θ. Λεονταρίδη (Σερρών), Δ. Καλογερόπουλο (Β2 Δ. Τομέα Αττικής), Γ. Καρασμάνη (Πέλλας) και Ι. Πασχαλίδη (Καβάλας).

Επιτέλους η Πολιτεία εκπληρώνει την υποχρέωσή της απέναντι στους χαμηλοσυνταξιούχους συμπολίτες μας, να αντιμετωπίσει την άνιση μεταχείριση που η ίδια είχε δημιουργήσει στο ζήτημα της απαλλαγής από τη φαρμακευτική δαπάνη. Αποδεικνύεται έτσι στην πράξη η σημασία του Κοινοβουλευτικού Ελέγχου για την επίλυση και αντιμετώπιση κοινωνικών θεμάτων.

Η προσπάθειά μας όμως δεν σταματά εδώ, ειδικά για τους χαμηλοσυνταξιούχους συμπατριώτες μας, που αντιμετωπίζουν καθημερινά την ακρίβεια και το υψηλό για τις οικονομικές τους δυνατότητες κόστος ζωής. Οφείλουμε να προσπαθήσουμε για την περαιτέρω χαλάρωση των ισχυόντων κριτηρίων, προκειμένου να αυξηθεί ακόμα περισσότερο ο αριθμός των πιθανών δικαιούχων απαλλαγής από το κόστος των φαρμάκων αλλά και να αναζητήσουμε νέους τρόπους ενίσχυσης του εισοδήματός τους, μέσα πάντα στο πλαίσιο των δυνατοτήτων της ελληνικής οικονομίας.